Νομός Ηρακλείου

Ο Νομός Ηρακλείου είναι ένας από τους 51 νομούς της Ελλάδας και συγκεκριμένα ένας από τους 4 νομούς της περιφέρειας Κρήτης.

Πρωτεύουσα του νομού είναι το Ηράκλειο.

Φυσική εξέταση
Ο νομός καταλαμβάνει το ομαλότερο και μεγαλύτερο τμήμα ανάμεσα στην Ίδη και στη Δίκτη. Χωρίζεται σε δύο μέρη από μια χαμηλή οροσειρά. Το βόρειο μέρος περιλαμβάνει κατάφυτες κοιλάδες, χαμηλές λοφοπλαγιές αλλά και πεδιάδες, με σημαντικότερη την πεδιάδα του Καστελλίου. Το νότιο τμήμα κυριαρχείται από την πεδιάδα της Μεσαράς.

Ψηλότερη κορυφή του νομού είναι ο Κόφινας, με υψόμετρο 1.231 μ. Βρίσκεται στην οροσειρά των Αστερουσίων.

Διαρρέεται από ποταμούς, όπως ο Γαζανός, ο Αναποδάρης, ο Γιόφορος και ο Γεροπόταμος. Πολλοί από αυτούς εκβάλλουν στο Λιβυκό Πέλαγος και άλλοι στο Κρητικό Πέλαγος. Στο νομό ανήκει και η νησίδα Δία, στη βόρεια παραλία. Στο Λιβυκό υπάρχουν διάφορα ερημονήσια, όπως η Παπαδόπλακα και το Τραφονήσι.

Στα σημαντικότερα ακρωτήρια περιλαμβάνονται της Χερσονήσου και ο Σταυρός στα βόρεια, όπως επίσης το Λίθινο στα νότια. Κόλποι του νομού είναι στα βόρεια ο Κόλπος του Ηρακλείου και στα νότια αυτός της Μεσαράς.

Οικονομική εξέταση
Η οικονομία του νομού βασίζεται στη γεωργία και στον τουρισμό.

Ειδικότερα, στις πεδιάδες της Μεσαράς, του Ηρακλείου και του Καστελίου παράγονται ελιές, σταφίδες, δημητριακά, εσπεριδοειδή και οπωροκηπευτικά. Σε παράλιες περιοχές, όπως η Άρβη, παράγονται και μπανάνες. Αξιοσημείωτη είναι και η καλλιέργεια του δίκταμου σε περιοχές της Βιάννου, όπως η Έμπαρος.

Ο τουρισμός συντελεί επίσης στην οικονομική ανάπτυξη του νομού. Περιοχές αρχαιολογικού ενδιαφέροντος όπως η Κνωσός, η Φαιστός, η Τύλισος και τα Μάλια, προσελκύουν αρχαιολάτρες και μη, από την Ελλάδα και το εξωτερικό. Παράλληλα, οι παραλίες και τα τουριστικά καταλύματα σε τόπους όπως τα Μάταλα, το Γάζι και το Τυμπάκι αποτελούν πόλο έλξης για επισκέπτες από όλο τον κόσμο, ιδιαίτερα κατά τους θερινούς μήνες.

Βιβλιογραφία

 * Εγκυκλοπαίδεια Παιδεία, εκδ. Μαλλιάρης- Παιδεία, 2006, τόμος 10, σελ. 74-75.

Δες επίσης

 * Διοικητική διαίρεση νομού Ηρακλείου.

Ηρακλείου 

كاندية (مقاطعة) Ираклион (ном) Prefectura d'Iràklio Iraklio (Präfektur) Heraklion Prefecture Iraklio (provinco) Heraklionin prefektuuri Nome d'Héraklion Prefektura Heraklion Candia (prefettura) イラクリオン県 Heracleum (nomus Graeciae) Iraklion (departement) Iráklio prefektur Iraklio (prefektur) Heraklion (prefeitura) Prefectura Heraklion Ираклион (ном) Prefektura Iraklion Префектура Ираклион Kandiye (il) Іракліон (ном) ہراکلیوعن پریفیکچر Heraklion (prefektura) 伊拉克利翁州